《满江红 其一 庆云刘氏妇回生纪事，代星谋》
清代·吴重憙

谁酿跳梁，使弱息、都罹浩劫。早已分、死人香里，长埋枯骨。

白刃已开儿女泪，红闺溅尽英雄血。痛女贞、一木本难支，甘摧折。

云屯马，奔如沸。雷轰炮，声如接。是谁向、黄沙白草，返魂偏爇。

烽火无情珉玉险，干戈有缝菤葹活。把团圞、八口抵馨香，同垂节。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。